Here is a page extracted from Wikipedia that may contain CSS, HTML, and a lot of unformatted text.

Title: Protobulgaros
Content: Os protobulgaros estioron un pueblo nomada que habitaba en as estepas d'Europa Oriental. Una parte d'ellos trescruzó o Danubio invadindo l'Imperio Romano d'Orient y ocupando Moesia, a on se fusionó con a población sedentaria eslava y traco-romana contribuindo a la formación d'o pueblo eslau bulgaro. Atra parte d'ellos formoron un reino en a cuenca d'a Volga que duró dica a invasión mongola d'o sieglo XIII. Se suposa que yeran un pueblo turquico relacionatos con os hunnos y os chuvaixes y que tamién han contribuito a la formación d'os pueblos tartaros d'a Volga.

L'arqueolochía documenta en o sieglo VI a presencia d'una cultura atribuible a los protobulgaros en as estepas ponticas, vecins orientals d'os eslaus. Corresponden a los protobulgaros as tumbas prencipescas de Perescepino, Glodosy y Voznesenka, con vaixiellos bizantins, armas y choyas.

Pareixe que i heba a lo menos cuatro brancas u cuatro zonas con población protobulgara:
En a val d'o Kubán.
Os Utrigurs, que dimpués quedaría establita en o baixo Kama.
Os Cutrigurs, a lo norte d'o Baixo Danubio.
Una branca que yera por Europa centro-oriental y que entró en Italia con os longobardos.

Enantes d'a deseparación definitiva d'as dos brancas supervivients d'o pueblo protobulgaro nomada heban plegato en un apocheu baixo o Khan Kubrat. A invasión d'os Gazaros los deseparó.

O estato Protobulgaro de Mesia 
Enta la década de 670, una branca d'o pueblo protobulgaro baixo o mando d'o Khan Asparukh crució o Danubio y ocupó o norte d'a provincia romana de Mesia. Os bizantins no podioron evitar-lo y rematoron acceptando a perda d'este territorio. Os protobulgaros facioron liga con siet tribus eslavas que yeran en a ribera d'o Danubio, y se creyó un estato que esdevinió o Primer Imperio Bulgaro. O prencipe bulgaro Tervel establió buenas relacions con Chustinián II y firmó un tractau comercial con Costantinoble.

O Khan Crumo (803-814) pautó con Carles Magno y atacoron chuntos a los avaros, desfendo o estato avaro, pa dimpués repartir-sen Panonia entre Bulgaria y l'Imperio Carolinchio con o río Tizsa como muga.

A introducción d'o cristianismo como relichión oficial d'o Primer Imperio Bulgaro con una liturchia en eslau fació que os protobulgaros, de luenga turquica, s'eslavizasen y que con o tiempo toz os pueblos eslaus d'o estato bulgaro esdevenisen un pueblo solo conoixito tamién como "bulgaros".

Referencias

Bibliografía 
José-Ramón Julià et al Atlas de historia universal. Tomo I de los orígenes a las crisis del siglo XVII. Editorial Planeta.
Hermann Kinder y Werner Hilgemann Atlas histórico mundial. Ediciones Itsmo.

Pueblos turquicos
Historia d'Europa